હવે સાંજ પડવા આવી હતી. છેલ્લે મુન્નાર બજારમાં એક લટાર મારી, હોટેલ પર પહોંચ્યા. અહીં બજારમાં જાતજાતના મસાલા અને ચાની દુકાનો ખૂબ હતી. મુન્નાર જોઈને લાગ્યું કે મુન્નાર એક વાર તો જરૂર જોવું જોઈએ. બીજે દિવસે સવારે ઠેકડી જવા નીકળ્યા. ઠેકડી પણ પહાડોમાં વસેલું ગિરિમથક જ છે. પણ તેની ઊંચાઇ મુન્નાર કરતાં થોડી ઓછી. મુન્નારથી ઠેકડીનું અંતર ૧૫૦ કી.મી. છે. રસ્તો પહાડોમાંથી જ પસાર થાય છે. આ રસ્તે ‘પાવર હાઉસ’ નામનો એક ધોધ છે, જો કે અમને તે જોવા મળ્યો નહિ. આ રસ્તે એલચીના પુષ્કળ બગીચા છે. એક જગાએ બસમાંથી ઉતરી, એલચીના બગીચામાં ફરી આવ્યા. ઠેકડી પહોંચતામાં તો વરસાદ તૂટી પડ્યો. છેલ્લા ત્રણ દિવસથી રોજ બપોર પછી વરસાદ આવતો હતો. ઠંડક રહેતી હતી અને મઝા પણ આવતી હતી.